b"\n_START_ARTICLE_\nHist\xc3\xb2ria general del Regne de Mallorca\n_START_PARAGRAPH_\nLa Hist\xc3\xb2ria general del Regne de Mallorca \xc3\xa9s la primera hist\xc3\xb2ria de Mallorca, obra de Joan Binimelis i Garcia, escrita en catal\xc3\xa0, el 1595, a inst\xc3\xa0ncies dels jurats de la ciutat i el regne. El 1601 Binimelis la tradu\xc3\xad al castell\xc3\xa0. \xc3\x89s un dels m\xc3\xa0xims exemples d'historiografia renaixentista en llengua catalana. L'obra serv\xc3\xad de base primordial per a les posteriors hist\xc3\xb2ries generals de Mallorca de Joan Dameto (1632), Vicen\xc3\xa7 Mut (1650) i Jeroni Alemany (1723)._NEWLINE_L'obra abra\xc3\xa7a des de la creaci\xc3\xb3 del m\xc3\xb3n fins al 1592 i consta de la hist\xc3\xb2ria de l'illa fins a Felip III de Castella, de les institucions de govern civils i eclesi\xc3\xa0stiques, de la descripci\xc3\xb3 dels pobles de Mallorca, d'unes biografies de mallorquins il\xc2\xb7lustres, de la relaci\xc3\xb3 de les Germanies (1521-23) i altres esdeveniments._NEWLINE_Joan Binimelis la confeg\xc3\xad a base de cr\xc3\xb2niques o relacions anteriors i de documentaci\xc3\xb3 arxiv\xc3\xadstica, sense preocupaci\xc3\xb3 per la proporci\xc3\xb3 que prenia cada una de les parts. Inicialment escrita en catal\xc3\xa0 Binimelis la tradu\xc3\xad al castell\xc3\xa0, amb lleugeres variacions i ampliacions (com les Germanies valencianes segons la cr\xc3\xb2nica de Viciana)._NEWLINE_Al segle XVIII els originals eren ja en molt mal estat; la versi\xc3\xb3 catalana \xc3\xa9s coneguda nom\xc3\xa9s parcialment (manquen la part hist\xc3\xb2rica des de Jaume I i les institucions de govern) per almenys cinc c\xc3\xb2pies fragment\xc3\xa0ries realitzades entre els segles XVII i XVIII; una versi\xc3\xb3 castellana \xe2\x80\x94l'\xc3\xbanica completa de l'obra\xe2\x80\x94 fou editada amb un criteri poc rigor\xc3\xb3s el 1927.\n_START_SECTION_\nFixaci\xc3\xb3 del text\n_START_PARAGRAPH_\nCom que l'obra mai no va arribar a editar-se, i que aquesta nom\xc3\xa9s s'ha dif\xc3\xb3s manuscrita (parcialment) i gr\xc3\xa0cies a l'edici\xc3\xb3 castellana de l'any 1927, de la versi\xc3\xb3 catalana de la Hist\xc3\xb2ria, ni en manuscrit, no es conserva el text complet._NEWLINE_El manuscrit m\xc3\xa9s complet i m\xc3\xa9s antic de la Hist\xc3\xb2ria es conserva a la Biblioteca Municipal de Palma en una c\xc3\xb2pia feta per Jordi Fortuny de Roescas entre el 1640 i el 1643. El c\xc3\xb2dex presenta, per\xc3\xb2, una curiositat: el t\xc3\xadtol original \xc3\xa9s substitu\xc3\xaft per un altre, Varias coses tocans a la ciutat y regna de Mallorca, recullides de diversos autors per D. Jordi Fortuny de Roescas..., el nom de Binimelis no figura enlloc. L'intent d'amagar la identitat de l'autor arriba al punt que se suprimeixen de l'obra els fragments que contenen apunts autobiogr\xc3\xa0fics._NEWLINE_Al segon manuscrit en catal\xc3\xa0 s\xc3\xad que hi apareix el nom de Binimelis. \xc3\x89s una c\xc3\xb2pia de Bartomeu Martorell del 1683 que es troba a la Biblioteca Nacional de Madrid. Cont\xc3\xa9, si fa no fa, el mateix que el manuscrit Fortuny, excepte l'\xc3\xbaltima part del darrer llibre._NEWLINE_Els altres manuscrits catalans s\xc3\xb3n fragments m\xc3\xa9s o menys curts dels \xc3\xbaltims quatre llibres de la Hist\xc3\xb2ria. Antoni M. Alcover don\xc3\xa0 not\xc3\xadcia d'una c\xc3\xb2pia de segle XVII propietat de Pere Josep Serra i Cortada, que edit\xc3\xa0 al Bollet\xc3\xad de la Societat Arqueol\xc3\xb2gica Lul\xc2\xb7liana._NEWLINE_Hi ha d'altres textos: una c\xc3\xb2pia fragment\xc3\xa0ria, conservada a la Biblioteca Nacional de Madrid, de Joan Serra i Ventaiol; els fragments d'un manuscrit que es troba a la biblioteca del marqu\xc3\xa8s de Vivot; algun fragment espars de pocs folis, com ara el de la Biblioteca de Catalunya o de la Biblioteca Lambert Mata, de Ripoll, que conserva un altre manuscrit de la Hist\xc3\xb2ria que t\xc3\xa9 la particularitat de contenir els quatre primers llibres en castell\xc3\xa0 i els tres seg\xc3\xbcents en catal\xc3\xa0 (molt fragmentaris)._NEWLINE_Pel que fa als manuscrits castellans, el m\xc3\xa9s complet \xc3\xa9s el que es conserva a la Biblioteca del Monestir de Montserrat, en traducci\xc3\xb3 de Guillem de Terrassa, que va servir de base per a l'\xc3\xbanica edici\xc3\xb3 de la Hist\xc3\xb2ria, la de 1927. A la Biblioteca Brit\xc3\xa0nica hi ha una c\xc3\xb2pia completa i amb il\xc2\xb7lustracions, de comen\xc3\xa7ament del segle XIX. A m\xc3\xa9s, hi ha c\xc3\xb2pies fragment\xc3\xa0ries a la Biblioteca Municipal de Palma i a la Biblioteca Nacional de Madrid. Finalment, a la biblioteca de la Societat Arqueol\xc3\xb2gica Lul\xc2\xb7liana nhi ha encara un altre, amb algunes il\xc2\xb7lustracions.\n_START_SECTION_\nL'obra\n_START_PARAGRAPH_\nLa Hist\xc3\xb2ria \xc3\xa9s dividida en set llibres: el primer \xc3\xa9s una descripci\xc3\xb3 de Mallorca, i cont\xc3\xa9 disquisicions d'en Binimelis sobre la influ\xc3\xa8ncia de la geografia en el temperament dels mallorquins; el segon tracta de la dominaci\xc3\xb3 musulmana, g\xc3\xb2tica i \xc3\xa0rab; el tercer, de la conquesta catalana de Jaume I fins a Felip III; el quart \xc3\xa9s un episcopologi i un rep\xc3\xa0s per les esgl\xc3\xa9sies i monestirs de l'illa; el cinqu\xc3\xa8 \xc3\xa9s una descripci\xc3\xb3 de Mallorca poble per poble; el sis\xc3\xa8, una galeria de personatges il\xc2\xb7lustres de l'illa; i el set\xc3\xa8 tracta gaireb\xc3\xa9 \xc3\xbanicament de la guerra de les Germanies."